28.pielikums  
Ministru kabineta  
2013.gada \_\_\_\_\_\_\_\_\_\_\_\_\_\_\_  
noteikumiem Nr.\_\_\_\_\_

**Vispārējās vidējās izglītības tālmācības programmu paraugs**

**I. Izglītības programmas mērķi un uzdevumi**

1. Vispārējās vidējās izglītības tālmācības programmu (turpmāk – izglītības programma) galvenos mērķus un uzdevumus nosaka valsts vispārējās vidējās izglītības standarts.
2. Izglītības programmas īpašais mērķis ir dot iespēju iegūt izglītību neklātienē tālmācības formā personām, kurām nav iespēju regulāri apmeklēt izglītības iestādi (darba, dzīves vietas, veselības stāvokļa, sociālu vai citu apstākļu dēļ), kuras dod priekšroku individuālam mācību tempam un kuras ir gatavas patstāvīgai mācību vielas apguvei.

3. Vispārizglītojošā virziena izglītības programmas uzdevums ir nodrošināt līdzsvarotu visu izglītības jomu mācību priekšmetu apguvi un attīstīt interesi par dažādiem cilvēku darbības un zinātnes virzieniem.

4. Humanitārā un sociālā virziena izglītības programmas uzdevums ir nodrošināt iespēju paplašināti un padziļināti apgūt valodu un sociālo zinātņu jomas mācību priekšmetus, pilnveidot prasmi orientēties mūsdienu sabiedrības sociāli ekonomis­kajās attiecībās, padziļināti izprast latviešu tautas un citu tautu kultūru Eiropas un pasaules kultūras kontekstā, veicināt izglītojamā konkurētspēju humanitāro un sociālo zinātņu studijās.

5. Matemātikas, dabaszinību un tehnikas virziena izglītības programmas uzdevums ir nodrošināt iespēju padziļināt zināšanas un izpratni par vispārējām dabas likumsakarībām un to lomu cilvēka un sabiedrības dzīvē, veicināt dabas daudzveidības un vienotības izziņu, pilnveidot prasmes un pieredzi eksperimentālajā darbā, rosināt pētnieciskajai darbībai, padziļinot teorētiskās zināšanas un prasmes matemātikā un dabaszinātņu priekšmetos, nodrošināt iespēju apgūt matemātikas un informātikas valodu tehnoloģisko, sabiedrisko un dabaszinātnisko procesu modelēšanai un prognozēšanai, veicināt izglītojamā konkurētspēju izvēlēto zinātņu studijās.

6. Profesionālā virziena izglītības programmas uzdevums ir nodrošināt iespēju apgūt zināšanas, prasmes un iemaņas gan vispārizglītojošajos, gan ar attiecīgo profesionālo orientāciju saistītajos mācību priekšmetos, radot motivāciju profesionālās karjeras izvēlei un veicinot izglītojamā konkurētspēju tālākas profesionālās izglītības apguvē.

7. Mazākumtautību izglītības programmu mērķis ir sekmēt izglītojamā sociāli aktīvu attieksmi:

7.1. saglabājot un attīstot savu valodu, etnisko un kultūras savdabību,

7.2. padziļinot izpratni par latviešu valodas lomu daudzkultūru sabiedrībā;

7.3. pilnveidojot izglītojamā dzimtās valodas un literatūras kompetences kā personības garīgās, intelektuālās attīstības un pašrealizācijas līdzekli daudzkultūru sabiedrībā;

7.4. veicinot izglītības satura un valodas integrētu apguvi.

8. Izglītības programma nodrošina tālmācībai īpaši organizētu mācību procesu ar sistematizētiem un izkārtotiem mācību materiāliem un dažādu tehnisko un elektronisko tālsaziņas līdzekļu izmantošanu, kā arī individuālu mācīšanās tempu un specifisku iegūto zināšanu pārbaudes un sasniegtā izglītības līmeņa novērtēšanas veidu un kārtību.

**II. Izglītības saturs**

9. Izglītības programmas obligāto saturu un obligātos mācību priekšmetus nosaka valsts vispārējās vidējās izglītības standarts.

**III. Izglītības programmas īstenošanas plāns**

10. Izglītības programmu atbilstoši mācību darba organizācijas formu (klātienes grupu konsultācijas, klātienes individuālās konsultācijas, individuālās neklātienes konsultācijas, ieskaites) specifikai īsteno pēc šāda ieteicamā mācību priekšmetu, konsultāciju un ieskaišu plāna:

10.1. 10.klasē:

|  |  |  |  |  |  |
| --- | --- | --- | --- | --- | --- |
| Mācību priekšmeti | Klātienes grupu konsultācijas | Klātienes individuālas konsultācijas | Individuālas neklātienes konsultācijas | Ieskaites | Mācību stundu skaits gadā |
| Latviešu valoda | 4 | 1 | 2 | 2 | 70 |
| Mazākumtautību valoda un literatūra\* | 2 | 1 | 2 | 2 | 70 |
| Pirmā svešvaloda | 4 | 2 | 2 | 2 | 105 |
| Matemātika | 6 | 2 | 4 | 4 | 140 |
| Informātika | 2 | 1 | 2 | 2 | 70 |
| Latvijas un pasaules vēsture | 4 | 1 | 2 | 2 | 70 |
| Fizika | 4 | 2 | 2 | 2 | 105 |
| Ķīmija | 4 | 2 | 2 | 2 | 70 |
| Bioloģija | 3 | 2 | 2 | 2 | 70 |
| Literatūra | 4 | 1 | 2 | 2 | 70 |
| Kopā (mācību darba organizācijas formas): |  |  |  |  |  |

10.2. 11.klasē:

|  |  |  |  |  |  |
| --- | --- | --- | --- | --- | --- |
| Mācību priekšmeti | Klātienes grupu konsultācijas | Klātienes individuālas konsultācijas | Individuālas neklātienes konsultācijas | Ieskaites | Mācību stundu skaits gadā |
| Latviešu valoda | 4 | 1 | 2 | 2 | 70 |
| Mazākumtautību valoda un literatūra\* | 2 | 1 | 2 | 2 | 70 |
| Pirmā svešvaloda | 4 | 1 | 2 | 2 | 105 |
| Matemātika | 6 | 2 | 4 | 4 | 140 |
| Latvijas un pasaules vēsture | 3 | 1 | 2 | 2 | 70 |
| Fizika | 4 | 2 | 2 | 2 | 105 |
| Ķīmija | 4 | 2 | 2 | 2 | 70 |
| Bioloģija | 3 | 2 | 2 | 2 | 70 |
| Literatūra | 3 | 2 | 2 | 2 | 70 |
| Izvēles mācību priekšmeti | | | | | |
| Ekonomika | 2 | 1 | 1 | 1 | 35 |
| Politika un tiesības | 2 | 1 | 2 | 2 | 70 |
| Kopā (mācību darba organizācijas formas): |  |  | 21 | 21 |  |

10.3. 12.klasē:

|  |  |  |  |  |  |
| --- | --- | --- | --- | --- | --- |
| Mācību priekšmeti | Klātienes grupu konsultācijas | Klātienes individuālas konsultācijas | Individuālas neklātienes konsultācijas | Ieskaites | Mācību stundu skaits gadā |
| Latviešu valoda | 4 | 1 | 2 | 2 | 70 |
| Mazākumtautību valoda un literatūra\* | 2 | 1 | 2 | 2 | 70 |
| Pirmā svešvaloda | 4 | 1 | 2 | 2 | 105 |
| Matemātika | 6 | 2 | 4 | 4 | 140 |
| Latvijas un pasaules vēsture | 3 | 1 | 2 | 2 | 70 |
| Fizika | 3 | 2 | 2 | 2 | 70 |
| Ķīmija | 3 | 2 | 2 | 2 | 70 |
| Bioloģija | 3 | 2 | 2 | 2 | 35 |
| Literatūra | 3 | 1 | 2 | 2 | 70 |
| Mūzika vai vizuālā māksla | 2 | 1 | 2 | 2 | 70 |
| Izvēles mācību priekšmeti | | | | | |
| Veselības mācība | 1 | 0 | 1 | 1 | 35 |
| Ekonomika | 2 | 1 | 2 | 2 | 70 |
| Kopā (mācību darba organizācijas formas): |  |  |  |  |  |

*\* - tikai mazākumtautību izglītības programmās*

11. Mācību priekšmetu, konsultāciju un ieskaišu plānā norādītais mācību stundu skaits gadā katrā mācību priekšmetā norāda, cik daudz laika izglītojamam ieteicams veltīt patstāvīgai mācību priekšmeta apguvei un ieskaitēm.

12. Mācību satura apguvei izmanto Valsts izglītības satura centra apstiprināto mācību literatūru, kā arī izglītības iestādes izveidotos tālmācības mācību materiālus.

13. Tālmācības mācību procesu papildina:

13.1. klātienes grupu konsultācijas pēc izglītības iestādes noteikta plāna. Klātienes konsultācijas organizē kā diskusijas, grupu darbu, aktīvu domu un pieredzes apmaiņu, nepieciešamības gadījumā veicot pašpārbaudes uzdevumus, testus vai praktiskos un laboratorijas darbus, kas padziļina izpratni un palīdz noskaidrot jautājumus saistībā ar mācību vielas apguvi;

13.2. individuālas klātienes konsultācijas pēc izglītojamā pieprasījuma, vienojoties par norises laiku ar mācību priekšmeta pedagogu;

13.3. individuālas neklātienes konsultācijas ar elektronisko tālsaziņas līdzekļu starpniecību.

14. Katrā mācību priekšmetā ir noteikts obligāto ieskaišu skaits katram mācību priekšmetam:

14.1. katrai ieskaitei ir noteikti vērtēšanas kritēriji, vērtēšanas skala un izpildes laiks;

14.2. ieskaites kārto izmantojot elektroniskos tālsaziņas līdzekļus. Pēc ieskaites izpildes un nosūtīšanas izglītojamais ne ilgāk kā divu nedēļu laikā saņem iegūto vērtējumu elektroniskā veidā;

14.3. katrā mācību priekšmetā pedagogs var noteikt starpieskaites, kuras ir saskaņotas ar izglītības iestādes vadītāju;

14.4. ieskaites var kārtot arī klātienē izglītības iestādē.

15. Ieskaites var kārtot izglītojamā individuāli izvēlētos termiņos, darba organizācijā ievērojot, ka:

15.1. katra mācību semestra sākumā izglītojamais ar izglītības iestādi saskaņo ieskaišu veikšanas grafiku;

15.2. termiņu ieskaites veikšanai izglītības iestāde nosaka nedēļas ietvaros;

15.3. pēc obligāto ieskaišu par vienas klases kursu nokārtošanas, izglītojamo pārceļ nākamajā klasē.

16. Izglītības iestādes izveidotajā tālmācības elektroniskajā vidē tālmācības procesa atbalstam tiek nodrošināta pieeja:

16.1. izglītības programmai, klātienes konsultāciju grafikam, mācību priekšmetu programmām un tematiskajiem plāniem atbilstoši katra mācību priekšmeta standartam un ieskaišu grafikam, ieteicamās mācību literatūras sarakstam, aktuālai informācijai;

16.2. izmantojot individuālu pieejas kodu, izglītojamajam ir iespēja izmantot izglītības iestādes tālmācības elektroniskajā vidē ietverto informāciju (aktualitātes, individuālais konsultāciju un ieskaišu grafiks, tālmācības mācību materiāli, saņemtie ieskaišu vērtējumi u.c.);

16.3. izmantojot individuālu pieejas kodu, izglītojamais var piekļūt elektroniskam diskusiju forumam, tajā iespējams saņemt pedagoģisko un organizatorisko atbalstu, uzdot jautājumus noteikta mācību priekšmeta pedagogam, saņemt atbildi, kā arī īstenot atgriezenisko saikni, sniedzot ierosinājumus, ieteikumus mācību darba uzlabošanai;

16.4. daudzveidīgiem informatīviem materiāliem, izglītības iestādes elektroniskām vēstulēm, ja nepieciešams – atgādinājumiem u.c. izglītojamo mācību darba organizatoriskam atbalstam.

17. Izglītības programmā papildus var būt iekļauta zinātniski pētnieciska darba izstrāde.

18. Valsts pārbaudījumus par vispārējās vidējās izglītības ieguvi nosaka valsts vispārējās vidējās izglītības standarts.

19. Izglītības programmas īstenošanas gaitā konstatētās nepilnības vai radušās neskaidrības risina savstarpējā izglītojamo un izglītības iestādes administrācijas pārrunu vai rakstiskā formā.

**IV. Prasības attiecībā uz iepriekš iegūto izglītību**

20. Vispārējās vidējās izglītības tālmācības programmā izglītojamo 10.klasē uzņem pēc pamatizglītības ieguves saskaņā ar Vispārējās izglītības likuma 41.pantu. 11.klasē vai 12.klasē izglītojamo uzņem, ievērojot Ministru kabineta noteiktās obligātās prasības pārcelšanai uz nākamo klasi.

21. Izglītības iestāde ir tiesīga rīkot iestājpārbaudījumus vai noteikt papildu prasības uzņemšanai izglītības programmā saskaņā ar Vispārējās izglītības likuma 41.pantā noteikto.

**V. Iegūtās izglītības vērtēšanas kritēriji un kārtība**

22. Izglītojamo iegūtās vispārējās vidējās izglītības vērtēšanas pamatprincipus, kritērijus, kārtību, obligātos valsts pārbaudījumus, kā arī mācību sasniegumu vērtēšanas formas un metodiskos paņēmienus nosaka valsts vispārējās vidējās izglītības standarts.

23. Izglītības programmas apguvi katrā klasē apliecina liecība. Izglītojamo pārcelšana nākamajā klasē notiek saskaņā ar Ministru kabineta noteikumiem par obligātajām prasībām izglītojamo pārcelšanai nākamajā klasē.

24. Par vispārējās vidējās izglītības programmas apguvi izglītojamie saņem atestātu par vispārējo vidējo izglītību, sekmju izrakstu un vispārējās vidējās izglītības sertifikātu Ministru kabinetanoteiktajā kārtībā.

**VI. Izglītības programmas īstenošanai nepieciešamā personāla,**

**finanšu un materiālo līdzekļu izvērtējums un pamatojums**

25. Izglītības programmas īstenošanai nepieciešamo pedagogu profesiju un amatu sarakstu, prasības pedagogiem nepieciešamajai izglītībai un profesionālajai kvalifikācijai atbilstoši pedagogu profesijām, kā arī pedagogu profesionālās pilnveidei nosaka Ministru kabineta noteiktajā kārtībā.

26. Maksu par vidējās izglītības ieguvi valsts vai pašvaldību dibinātā izglītības iestādē sedz no valsts un pašvaldības budžeta Ministru kabineta noteiktajā kārtībā. Privātās vispārējās vidējās izglītības iestādes ir tiesīgas noteikt mācību maksu.

27. Pedagogu darba samaksas kārtību un zemāko darba samaksas apmēru par vienu likmi nosaka Ministru kabineta noteiktajā kārtībā.

28. Apmaksājamo stundu skaitu nedēļā 10. – 12.klasei plāno un aprēķina saskaņā ar normatīvajos aktos noteikto un atbilstoši mācību priekšmetu un mācību stundu plānam.

29. Mācību satura apguvei izmantojamo mācību līdzekļu un tālmācības mācību materiālu uzskaitījums dots katra mācību priekšmeta programmā.

30. Katru pedagogu nodrošina ar datoru ar interneta pieslēgumu. Izglītības iestādi nodrošina ar izglītības programmas īstenošanai nepieciešamajām informācijas tehnoloģijām. Izglītības programmas īstenošanai ir izveidota elektroniska vide tālmācības procesa nodrošināšanai.

31. Higiēnas prasības vispārējās pamatizglītības iestādēm (tajā skaitā iestādes ēkai, telpām un to iekārtojumam, apkurei, ventilācijai, apgaismojumam, mēbeļu augstuma atbilstībai u.c.) nosaka Ministru kabineta noteiktajā kārtībā.

Iekšlietu ministrs,

izglītības un zinātnes ministra

pienākumu izpildītājs R.Kozlovskis

Iesniedzējs:

Iekšlietu ministrs,

izglītības un zinātnes ministra

pienākumu izpildītājs R.Kozlovskis

Vizē:

Valsts sekretāre S.Liepiņa

23.04.2013.

1510

I.Īvāne

67047849, [ineta.ivane@izm.gov.lv](mailto:edgars.grinis@izm.gov.lv)